CELEX: 62022TN0236
Language: et
Date: 2022-06-20 00:00:00
Title: Kohtuasi T-236/22: 28. aprillil 2022 esitatud hagi – Intel Corporation versus komisjon

20.6.2022   
            
            
               ET
            
            
               Euroopa Liidu Teataja
            
            
               C 237/73
            
         
      28. aprillil 2022 esitatud hagi – Intel Corporation versus komisjon
      (Kohtuasi T-236/22)
      (2022/C 237/94)
      Kohtumenetluse keel: inglise
      
         Pooled
      
      
         Hageja: Intel Corporation Inc. (Wilmington, Delaware, Ameerika Ühendriigid) (esindajad: D. Beard, J. Williams, Barristers-at-law ja advokaat B. Meyring)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  a.
               
               
                  mõista komisjonilt välja 593 177 661,75 euro suurune hüvitis, mis vastab: intressile 1 060 000 000 euro suuruselt põhisummalt, 13. mai 2009. aasta otsuse C(2009) 3726 final (edaspidi „otsus“) vastuvõtmise kuu esimesel tööpäeval EKP poolt refinantseerimistehingutele kohaldatavas määras (st 1,25 %), mida suurendatakse 3,5 protsendipunkti võrra (või kui seda ei tehta, siis intressimääras, mida Euroopa Kohus peab kohaseks), ajavahemiku eest 13. augustist 2009 (Inteli poolt trahvi esialgse tasumise kuupäev) kuni 25. veebruarini 2022 (komisjoni poolt trahvi põhisumma tagasimaksmise kuupäev), millest arvestatakse maha komisjoni poolt Intelile juba tasutud intress 38 059 598,52 eurot;
               
            
                  b.
               
               
                  mõista komisjonilt välja intress eelmises punktis nõutud summalt ajavahemiku eest 25. veebruarist 2022 (komisjoni poolt trahvi põhisumma tagasimaksmise kuupäev), või teise võimalusena 28. aprillist 2022 (käesoleva hagi kuupäev), või kolmanda võimalusena käesoleva hagi kohta otsuse tegemise kuupäevast kuni kuupäevani, mil komisjon tegelikult maksab selle summa kohtuotsuse alusel, milles käesolev hagi rahuldatakse, EKP poolt refinantseerimistehingutele kohaldatavas määras, mida suurendatakse 3,5 protsendipunkti võrra, või kui seda ei tehta, siis intressimääras, mida Euroopa Kohus peab kohaseks;
               
            
                  c.
               
               
                  lisaks või teise võimalusena:
                  
                              i.
                           
                           
                              tühistada kõik komisjoni otsused, seal hulgas need, mis on tehtud komisjoni 1. märtsi 2022. aasta e-kirjas, milles keelduti tagastamast viivist, ning kohustada komisjoni seda tegema samades summades kui eespool punktides a ja b nõutud summad; või
                           
                        
                              ii.
                           
                           
                              teise võimalusena tuvastada, et komisjon on tegutsenud õigusvastaselt kui ta jättis Intelile maksmata viivist trahvi põhisummalt, mis maksti tagasi pärast komisjoni 13. mai 2009. aasta otsuse C(2009) 3726 final juhtumis COMP/C-3/37.990 Intel tühistamist, ning kohustada komisjoni seda tegema samades summades kui eespool punktides a ja b nõutud summad.
                           
                        
            
                  d.
               
               
                  igal juhul mõista Inteli kohtukulud nendes menetlustes välja komisjonilt.
               
            
         Väited ja peamised argumendid
      
      Hagi põhjenduseks esitab hageja kolm väidet.
      
                  1.
               
               
                  Esiteks palub hageja ELTL artikli 268 alusel, koostoimes ELTL artikli 340 lõikega 2 ja põhiõiguste harta artikli 41 lõikega3, maksta kompensatsiooni ja sellest tuleneva intressi kahju eest, mis tekitati sellega, et Euroopa Komisjon keeldus maksmast Intelile viivist trahvi põhisummalt, mis maksti tagasi pärast kohtuotsusega T-286/09 RENV, ECLI:EU:T:2022:19 komisjoni 13. mai 2009. aasta otsuse C(2009) 3726 final, juhtumis COMP/C-3/37.990 Intel, artikli 2 tühistamist. Sellega seoses tugineb hageja nõudele võtta vajalikke meetmeid, mida eeldab trahvi tühistamise otsuse täitmine vastavalt ELTL artiklile 266, mis hõlmab viivise maksmist.
               
            
                  2.
               
               
                  Teiseks, lisaks või teise võimalusena palub hageja ELTL artikli 263 alusel tühistada kõik komisjoni otsused, milles keelduti tagastamast viivist eespool nimetatud määras, kuna on vastuolus ELTL artikliga 266.
               
            
                  3.
               
               
                  Kolmandaks palub hageja ELTL artikli 265 alusel kolmanda võimalusena, kuivõrd komisjon ei ole (vaatamata hageja taotlustele) asunud lõplikule seisukohale, tunnistada, et komisjon on tegutsenud õigusvastaselt, kui ta jättis Intelile maksmata nimetatud viivist ELTL artikli 266 alusel, ja kohustada komisjoni maksma seda viivist eespool nimetatud määras.
               
            
                  4.
               
               
                  Rangelt neljanda võimalusena väidab hageja, et igasugune vastupidine tõlgendus 2002., 2012. ja/või 2018. aasta määrus(t)est, mis jätaks välja viivise maksmise vastavalt ELTL artiklile 266, nagu seda on tõlgendanud Euroopa Kohus ja Üldkohus, tooks kaasa selle, et asjakohased sätted rikuksid liidu esmast õigust. Neil asjaoludel esitab hageja, alternatiivselt ja tingimuslikult, alternatiivse õigusvastasuse väite ELTL artikli 266 ja ELTL artikli 277 alusel.